Lang herstelpad vir skoolhoof ná ongelukPhillip du Plessis sterk in die hospitaal aan. Foto: Verskaf Phillip du Plessis (55), die skoolhoof van die Sandringham High School in Johannesburg wat in die hospitaal behandel word nadat hy deur ŉ voertuig raakgery is, het nie net bloeding op sy brein opgedoen nie, maar het ook ‘n fraktuur in sy rug. Anrie Saunders (30), Du Plessis se susterskind, het Woensdag aan Maroela Media gesê dokters het vermoed dat daar ŉ breuk in Du Plessis se rug is, maar kon dit nie met sekerheid vasstel nie aangesien baie vog om die breuk dit moeilik gemaak het om dit op die skanderings te identifiseer. “Die breuk is gelukkig nie van so ŉ aard dat dit sy senuwees aantas of tot verlamming lei nie. Die dokters wil juis die rug nou kans gee om self te genees omdat hulle nie wil opereer indien dit nie regtig nodig is nie. Dit beteken egter dat hy nog ŉ hele ruk in die hospitaal sal moet wees totdat sy rug dermate herstel het dat hy na ŉ rehabilitasiehospitaal geskuif kan word,” sê Saunders. Sy voeg by dat Du Plessis intussen begin het om sy regterarm en -been, wat hulle vroeër gevrees het dalk verlam kan wees, te beweeg. Du Plessis het ook sy linkerbeen gebreek en sy nek beseer. Die ergste breinbloeding het intussen al opgeklaar, hoewel daar nog ŉ dun lagie bloed op sy brein is. Du Plessis het egter genoegsaam herstel dat hy nou uit die waakeenheid na die neurologiese saal van die Life The Glynnwood-hospitaal oorgeplaas is. “Hy is nou heeltemal wakker, maar soms nog baie deurmekaar. Dit word maar veroorsaak deur ŉ kombinasie van die bietjie bloeding op sy brein en die noodgedwonge sterk pynmedikasie,” sê Saunders. “Hy is in konstante pyn. Dit beïnvloed soms sy gemoed. Dit is vir hom baie moeilik en frustrerend om heeltyd soveel pyn te verduur. Hy raak ook nou moeg vir die hospitaal en wil graag huis toe gaan. Dit is nie altyd lekker om hom so te sien nie, maar oor die algemeen is hy positief. Daar is so baie mense wat vir hom kom kuier, wat boodskappe stuur en hom ondersteun – hy kan nie anders as om positief te wees nie!” Saunders loof ook die skoolgemeenskap wat Du Plessis en sy familie nog deurentyd ondersteun. Volgens haar neem die adjunkhoof tans as skoolhoof waar totdat Du Plessis in staat is om sy pligte by die skool te hervat. “Sy het ook al vir hom in die hospitaal kom kuier en hom verseker dat alles by die skool in beheer is en dat alles weer presies gaan wees soos dit was sodra hy terug is. Vanmiddag kom ŉ rugbyspan van die skool hom besoek. Die ondersteuning wat ons kry, is net ongelooflik.” Phillip du Plessis. Foto: Facebook Sy skerts dat dit vir haar oom ŉ groot stryd is om so lank sonder ŉ soetdingetjie klaar te kom. “Hy is ŉ diabeet, maar het ook ŉ vreeslike soettand. Hy vra my soms of ek nie tog net vir hom ŉ sjokoladetjie kan insmokkel nie, dan is dit vir my so sleg om te moet nee sê! Sy dieet word baie streng beheer omdat sy herstel reeds langer gaan vat aangesien hy ŉ diabeet is.” Saunders is versigtig om ŉ voorspelling oor Du Plessis se herstel vorentoe te waag en sê hulle weet net dat daar nog ŉ lang pad is om te stap. “Daar is nog nie sprake van hom uit die hospitaal ontslaan nie en wanneer dit wel gebeur, sal hy eers na ŉ rehabilitasiehospitaal moet gaan. Daar sal hy intensiewe terapie ontvang om weer te leer loop en sy motoriese vaardighede te herstel. Daar sal ook na sy emosionele herstel gekyk word. Ons weet daar lê nog ŉ lang pad voor.” Maroela Media het vroeër berig ŉ grootskaalse soektog is op 17 Julie na Du Plessis van stapel gestuur nadat hy nie vir die nuwe kwartaal by die skool opgedaag het nie. Die personeel het ook opgemerk dat een van die skool se voertuie nie daar is nie. Dié bakkie is kort daarna by Carnival City deur middel van ŉ opsporingtoestel gevind. Kringtelevisiebeeldmateriaal het gewys hoe Du Plessis op 4 Julie omstreeks 18:40 in die skool se bakkie daar opgedaag het. Daar is daarna vasgestel dat Du Plessis omstreeks 22:00 dieselfde aand verward by Carnival City uitgestap het. Sy familie het hom uiteindelik op 20 Julie in ŉ kritieke toestand in die waakeenheid van die Charlotte Maxeke Akademiese Hospitaal aangetref waar hy opgeneem is nadat hy deur ŉ voertuig raakgery is. Hy was onder verdowing en het geen vorm van identifikasie by hom gehad wat hospitaalpersoneel na naasbestaandes kon verwys nie. Hy is later na die Life The Glynnwood-hospitaal oorgeplaas. Lees alle vorige berigte oor Phillip du Plessis op Maroela Media.